Turaganilewa
Chapter 10
Ni sa oti o Apimeleki, sa tucake tale mai e dua me vakabulai Isireli, na yacana o Tola na luvei Pua, na luvei Do, mai vei Isakari; ka sa tiko mai Samiri ena veiulunivanua e Ifereimi.
2 Sa vakatulewa e Isireli me ruasagavulu ka tolu na yabaki; sa qai mate ka sa buluti mai Samiri.
3 Sa qai tubu cake tale mai o Jairi, na kai Kiliati, sa vakatulewa e Isireli me ruasagavulu ka rua na yabaki.
4 Sa tolusagavulu na luvena, era sa vodoka tiko e tolusagavulu na asa; sa tiko talega, vei ira e tolusagavulu na veikoro lalai, ka yacana o "Avoti- Jairi" me yacova na siga oqo, ka ra sa tiko mai na vanua o Kiliati.
5 Sa mate o Jairi, ka sa buluti mai Kamoni.
6 Era sa caka ca tale na Isireli ena mata i Jiova, ka qaravi Peali kei Asitoroci na nodra kalou mai Asiria kei na kalou ni Saitoni, na kalou ni Moapi, na nodra kalou na tamata mai Amoni, kei na nodra kalou na Filisitia, era sa besetaki Jiova ka sega ni via qaravi Koya.
7 Sa katakata sara na cudru i Jiova vei ira na Isireli, ka sa volitaki ira ki na ligadra na Filisitia kei na ligadra talega na Amoni.
8 Mai na gauna o ya era sa vakacacani ka vakararawataki na Isireli me tinikawalu na yabaki O o ira kece na luvei Isireli ena tai kadua ni Joritani ena nodra vanua na Amoraiti mai Kiliati.
9 Era sa takoso talega na Amoni mai na Joritani me vaka kei Juta kei Penijamini talega kei na vuvale talega nei Ifereimi. Era sa vakaleqai vakaca sara na Isireli.
10 Era sa tagi na luvei Isireli vei Jiova ka vaka: "Keimami sai valavala ca vei Kemuni, ni keimami biuti Jiova na neimami Kalou ka qaravi Peali!"
11 Sa tukuna kina vakaoqo o Jiova vei ira na luvei Isireli, "Sa sega beka ni'u a sereki kemuni mai vei ira na kai Ijipita kei ira na Amoraiti, mai vei ira na Amoni kei ira talega na Filisitia?
12 "O ira talega na Saitoni, Amalekaiti, na Maonaiti, o ira sa dauvakayalolailaitaki kemuni; o ni a qai tagi mai vei Au, Au sa qai vakabulai kemuni mai na ligadra.
13 "Ia o ni sa vuki tani ga, ka qarava ga na kalou tani. O koya oqo Au na sega ni sereki kemuni tale.
14 "Mo ni qai lako ka tagi vei ira na kalou o ni sa digitaka; laivi ira me ra na vakabulai kemuni ena veikadredre o ni sa sotava tiko."
15 Era sa tukuna na luvei Isireli vei Jiova, "Keimami sai valavala ca! Mo ni cakava vei keimami na veika o ni nanuma ni vinaka vei Kemuni; mo ni vakabulai keimami oqo, keimami sa kerea."
16 Era sa biuta tani na kalou tani mai vei ira ka qaravi Jiova. Na yalona sa sega ni rawa ni vosota na nodra rarawa na Isireli.
17 O ira na Amoni era sa soqoni vata mai vakai tikotiko e Kiliari. Era sa vakasoqoni vata talega na luvei Isireli ka mai tiko e Misipa.
18 O ira na tamata, na nodra i liuliu e Kiliati; era sa veivosaki, vakai ira, "O cei na tamata e rawa ni tekivuna na vala vata kei ira na Amoni? O koya oqo ena i liuliu vei ira na vakaitikotiko e Kiliati."
fij_Latn knc_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn